Vrou eis na honde-aanvalArgieffoto The Citizen berig dat Hester Nel van Mooinooi R234 000 eis van Gert en Maria van der Linde. Nel sê sy moes ŉ noodoperasie ondergaan na sy in April 2009 deur die Van der Lindes se boerboelreun en -teef aangeval is. Nel het verskeie snye en skaafplekke aan haar kop, arms, hande, bene en voete opgedoen sowel as beserings aan haar ligamente in haar bene en voete, volgens die berig. Nel is eers deur haar huisdokter behandel voor sy na ŉ hospitaal oorgeplaas is en die operasie ondergaan het. Volgens die berig het van Nel se wonde septies geraak en het sy verdere behandeling nodig gehad. Volgens hofdokumente het Nelverskeie letsels opgedoen waarvoor sy rekonstruktiewe chirurgie moes ondergaan en lei sy ook aan posttraumatiese stressindroom. Die Van der Lindes ontken egter dat hulle nalatig was en meen Nel is te blameer vir die aanval. Die egpaar sê hulle het Nel gewaarsku oor die honde en aan haar gesê om te bel voor sy hulle perseel binnegaan. Die hofgeding is onbepaald deur die hooggeregshof in Pretoria uitgestel.